Sorg vir bejaardes gedurende inperking - Corona Krisissentrum
Tuis / COVID-19 / Sorg vir bejaardes gedurende inperking
Sorg vir bejaardes gedurende inperking
Bejaardes is een van die kwesbaarste groepe met betrekking tot die Covid-19-uitbraak. Daar is aanbeveel dat hulle selfisolasie moet toepas en die inperking baie ernstig moet opneem. Dit is logiese en hoogs effektiewe stappe in die bevegting van die koronavirus. Dit laat egter baie bejaardes fisies en emosioneel geïsoleer. Dit is dus belangrik dat elke familie sorg dat oumas en oupas nie alleen en hulpeloos voel gedurende die tyd van inperking nie.
Volgens die minister van koöperatiewe bestuur en tradisionele sake, dr. Nkosazana Dlamini-Zuma, mag mens siek of bejaarde familielede van medikasie en kruideniersware voorsien. Jy mag hulle ook help om by die dokter of hospitaal uit te kom, of hulle SASSA-geld te gaan kry. Hou net by die reëls, was julle hande gereeld, en hou 'n veilige afstand tussen julle. Onthou: geen drukkies!
'n Ander manier waarop jy kan sorg dat jou ouer familielede of vriende goed versorg is, is deur daagliks kontak te maak. Maak seker dat hulle geliefd voel, en vind uit of hulle iets nodig het. Indien jou oupa byvoorbeeld tandpyn het, kan jy dit op jouself neem om rond te bel en 'n afspraak by die tandarts te maak. Gaan laai hom dan ook op vir sy afspraak indien hy nie self meer bestuur nie.
Kook etes en laai dit af. Maak steeds seker dat jy 'n masker dra, by die sosiale afstand hou, en alles steriliseer wat jy aflaai. Moet verkieslik nie by die huis ingaan nie. Dit sal ook verseker dat jou ouer familielede gesond eet, al hulle vitamines inneem en hulle immuniteit sterk bly.
Indien hulle in 'n ouetehuis of aftreeoord bly, beteken dit nie dat jy van hulle moet vergeet nie. Maak steeds seker dat jy daagliks kontak maak en dat hulle alles het wat hulle nodig het.
Moedig jou ouer familielede aan om besig te bly en selfs nuwe stokperdjies uit te probeer. Laai pakkies saad by hulle af as hulle dalk wil tuinmaak. Hulle kan as vrywilligers vir Lifeline werk, wat telefonies geskied, of selfs bemoedigende briewe vir familielede skryf. Miskien is dit tyd om daardie lewensverhaal neer te pen, of te begin skilder.
Moedig hulle aan om aktief te bly. Werk saam aan 'n plan om baie kere per dag rond te beweeg, selfs al is dit net tussen die tuinhekkie en die voordeur.